5 หุ้นโรงพยาบาลรูดหนัก! เซ่นกกร.ไฟเขียว “ยา-ค่ารักษา” ขึ้นบัญชีสินค้าควบคุม
5 หุ้นโรงพยาบาลรูดหนัก! เซ่น "กกร." ไฟเขียว "ยา-ค่ารักษา" ขึ้นบัญชีสินค้าควบคุม
9 ม.ค. 2562

ผู้สื่อข่าวรายงานว่า ล่าสุด ณ เวลา 15.31 น. ราคาหุ้น บริษัท กรุงเทพดุสิตเวชการ จำกัด(มหาชน) หรือ BDMS อยู่ที่ 22.90 บาท ลบ 1.80 บาท หรือ 7.29% สูงสุดที่ 24.90 บาท ต่ำสุดที่ 22.80 บาท ด้วยมูลค่าซื้อขาย 3.97 พันล้านบาท
ส่วน ราคาหุ้น บริษัท บางกอก เชน ฮอสปิทอล จำกัด (มหาชน) หรือ BCH อยู่ที่ 15.80 บาท ลบ 0.60 บาท หรือ 3.66% สูงสุดที่ 16.80 บาท ต่ำสุดที่ 15.50 บาท ด้วยมูลค่าซื้อขาย 526.28 ล้านบาท
ขณะเดียวกัน ราคาหุ้น บริษัท โรงพยาบาลบำรุงราษฎร์ จำกัด (มหาชน) หรือ BH อยู่ที่ 183.50 บาท ลบ 9 บาท หรือ 4.68% สูงสุดที่ 194 บาท ต่ำสุดที่ 183 บาท ด้วยมูลค่าซื้อขาย 432 ล้านบาท
พร้อมด้วย ราคาหุ้น บริษัท โรงพยาบาลราชธานี จำกัด (มหาชน) หรือ RJH อยู่ที่ 19.30 บาท ลบ 0.30 บาท หรือ 1.53% สูงสุดที่ 19.50 บาท ต่ำสุดที่ 19.30 บาท ด้วยมูลค่าซื้อขาย 13.47 ล้านบาท
ด้านราคาหุ้น บริษัท โรงพยาบาลพระรามเก้า จำกัด (มหาชน) หรือ PR9 อยู่ที่ 11.20 บาท ลบ 0.20 บาท หรือ 1.75% สูงสุดที่ 11.40 บาท ต่ำสุดที่ 11.20 บาท ด้วยมูลค่าซื้อขาย 8.77 ล้านบาท
สำหรับปัจจัยที่ส่งผลให้ราคาหุ้นปรับตัวลงอย่างหนัก เนื่องจากวันนี้ (9 ม.ค.) คณะกรรมการกลางว่าด้วยราคาสินค้าและบริการ (กกร.) ได้พิจารณาทบทวนรายการสินค้าและบริการประจำปี 2562 โดยในส่วนของบัญชีสินค้าควบคุมได้มีมติให้เพิ่มสินค้า 1 รายการ คือ ยาและเวชภัณฑ์ เข้ามาอยู่ในบัญชีสินค้าควบคุม
โดยนายสนธิรัตน์ สนธิจิรวงศ์ รัฐมนตรีว่าการกระทรวงพาณิชย์ เปิดเผยว่า มาตรการดูแลยาและเวชภัณฑ์และบริการทางการแพทย์ กกร.ได้แต่งตั้งคณะอนุกรรมการ 1 ชุด ประกอบด้วย ตัวแทนกระทรวงพาณิชย์ กระทรวงสาธารณสุข สมาคมประกันภัย ตัวแทนโรงพยาบาลเอกชน มูลนิธิเพื่อผู้บริโภค สำนักงานหลักประกันสุขภาพแห่งชาติ (สปสช.) ให้เข้ามาทำหน้าที่ในการศึกษาและพิจารณาหาข้อสรุปเกี่ยวกับมาตรการที่จะเข้ามาดูแล โดยมีเงื่อนไขเพื่อสร้างความเป็นธรรมให้แก่ทุกฝ่าย ทั้งผู้บริโภค และโรงพยาบาลเอกชน
“ยังตอบไม่ได้ว่ามาตรการที่จะทำออกมาจะทำให้ราคายาและเวชภัณฑ์ รวมถึงบริการทางการแพทย์ราคาลดลงหรือไม่ เพราะต้องขึ้นอยู่กับข้อสรุปของคณะอนุกรรมการที่ตั้งขึ้น แต่ยืนยันว่าทุกอย่างจะดำเนินการเพื่อสร้างความเป็นธรรมให้กับทุกฝ่าย และถือเป็นครั้งแรกที่กระทรวงพาณิชย์ยกระดับนำรายการสินค้ายาและเวชภัณฑ์ และบริการทางการแพทย์เข้ามาอยู่ในบัญชีสินค้าและบริการควบคุมเพื่อดูแลอย่างจริงจัง” นายสนธิรัตน์กล่าว
ขณะที่ก่อนหน้านี้ บล.ดีบีเอส วิคเคอร์ส (ประเทศไทย) ระบุในบทวิเคราะห์ว่า หากคณะกรรมการร่วมภาคเอกชน 3 สถาบัน (กกร.) อนุมัติขึ้นบัญชียา เวชภัณฑ์ ค่าบริการโรงพยาบาล เป็นสินค้า-บริการควบคุม พร้อมตั้ง คณะอนุกรรมการแก้ปัญหาค่ารักษาพยาบาลระยะยาวและให้มีผลบังคับใช้ หุ้นกลุ่มพยาบาลจะได้รับผลกระทบจากประเด็นดังกล่าว เนื่องจากจะทำให้ธุรกิจโรงพยาบาลมีการเติบโตได้ยากขึ้น